
Ép. Anyagok és technikák kiválasztása az ingatlanfejlesztés céljainak függvényében

Egy építési projekt megvalósítása közben különös figyelmet kell szentelni már a programalkotás során a beépítendő szerkezetek és építőanyagok kiválasztására, mivel a későbbiekben ezek jelentős hatással vannak az épület „életére.”
Dolgozatomban bemutatom, milyen tényezők játszanak szerepet abban, hogy évről-évre egyre nehezebb az ingatlanfejlesztőknek sikeres projekteket létrehozni, illetve miért értékelődött fel egy beruházáson belül a megfelelő építőanyagok és technológiák kiválasztása.
Állításaimat és egyes tényezők tendenciózus változását magyarországi gazdasági adatokkal és a budapesti „A” kategóriás irodapiac teljesítményadataival támasztottam alá:
1) A budapesti irodapiaci kínálat a többszörösére nőtt az évek során, a nagyobb kínálat nagyobb üresedést okozott. Ezek együttesen lejjebb szorították a bérleti díjakat.
2) Az új építéseknél általános elvárásokká válnak napjaink vezető épületgépészeti technológiái, illetve a fenntarthatóság szellemében fogant környezettudatos ingatlanfejlesztési minősítések. Mindez nagyon vonzó a leendő felhasználók szemében, ugyanakkor a többletteljesítésekért nem fizetnek arányosan többet.
3) Az energiaárak folyamatos növekedésével az üzemeltetési költségek jelentősen nőttek. A jövőben bevezetendő energetikai szabályozások miatt egyre bonyolultabb szerkezeteket kell alkalmazni az épület energiafelhasználásának alacsonyan tartása miatt.
4) A fajlagos építési költségek ugyanígy folyamatos emelkedést mutatnak. A lassan berögzülő minőségi- és térosztási igényeknek köszönhetően kevés olyan szerkezeti terület található már egy irodaépületben, ahol az ingatlanfejlesztőnek némi mozgástere akad.
Mindezek a tényezők vezetnek a projektek megtérülési idejének kitolódásához, a befektetési kockázat növekedéséhez, ezért az ingatlanfejlesztőnek egyre szűkebb sávba kell betalálnia, hogy sikeres és hozamot termelő beruházást alkosson.



